Legatio ad Occidentem Hierosolymitana (1184-1185)
Legatio ad Occidentem Hierosolymitana anno 1184 missa est, ducibus Heraclio qui patriarcha Hierosolymitanus ab anno 1180 meruerat, Arnaldo de Turre Rubea ab eodem anno magistro Ordinis Templariorum, et Rogerio de Molendinis magistro Hospitalariorum ab anno 1177. Brundisium adfretaverunt unde litteras regi Balduino IV miserunt, cuius responsum (incipit "Litteras in quibus universos vos") partim servatur. Magister Arnaldus Veronae mortem obiit die 30 Septembris 1184 dum legati ibi degebant ut cum papa Lucio III imperatoreque Friderico I in Concilio Veronensi congrederentur. Lutetiam die 16 Ianuarii 1185 advenerunt. Ibi "cum solemni processione a venerabili Mauricio episcopo Parisiensi et clero et universo totius civitatis populo patriarcha receptus est quasi angelus Domini. Sequenti die in ecclesia Beatae Mariae missam celebravit et sermonem ad populum fecit." Regem Franciae Philippum II statim visitaverunt. Die 26 Ianuarii 1185 Cantuariam advenerunt. Henrico II Angliae suadebant ut sive ipse sive filius eius Hierosolyma properaret et de hac re epistulam papae ad regem directam (incipit "Cum cuncti praedecessores") attulerunt.